S'aprova la reforma dels estatuts de PROCARSA
23 de Marzo de 2016

Carcaixent

Este matí s’ha celebrat la Junta General de PROCARSA, empresa pública de capital 100% municipal, que tenia com a punts principals de l’ordre del dia designar nou Consell d’Administració de la Societat i l’aprovació de la reforma dels seus estatuts. Després de l’aprovació per unanimitat dels estatuts – que havien sigut consensuats per unanimitat de tots els grups-, els grups municipals del PP, PSOE i UxV s’han autoexclòs de formar part del Consell d’Administració.

L’objectiu fonamental de la revisió era possibilitar la presència de tots els grups municipals en el Consell d’Administració per afavorir així la participació, perquè tots aquells que vulguen aportar i sumar tinguen l’oportunitat de fer-ho. Amb este canvi, per primera vegada s’obri el Consell d’Administració a tots els grups, una reivindicació històrica de Compromís, a la qual el PP sempre s’havia oposat. D’esta manera queda reflectida en el Consell d’Administració la representativitat que hui hi ha, tant en les comissions informatives com també en el plenari municipal. No obstant, els grups municipals del Partit Popular, PSOE i UxV han renunciat a formar part del Consell d’Administració.

Les  funcions del Consell d’Administració són vetllar pel bon funcionament de l’empresa i que es complisquen de forma correcta i eficient les funcions que té assignades.   Entre altres tasques, correspon al Consell d’Administració establir les directrius de l'administració i de la comptabilitat de la societat. El motiu de l’autoexclusió del consell, segons han plantejat tant PP, com PSOE i UxV, és la voluntat de voler fiscalitzar des de fora i no des de dins, ja que entenen que des de dins no podrien actuar de la mateixa manera.

Paco Salom, alcalde de Carcaixent, ha manifestat la ferma voluntat de l’Equip de Govern de treballar per la viabilitat de l’empresa pública PROCARSA. En este sentit, ha expressat, “era fonamental l’actualització dels estatuts, desfasats i contraris al bon funcionament de l’empresa, amb l’objectiu d’adaptar-los a la normativa en vigor, i deixar de funcionar en l’al·legalitat”. Estes mesures formen part del procés de revisió del funcionament i de totes les encomandes de gestió fetes a l’empresa pública que es va iniciar el passat mes de juny per l’actual Equip de Govern

Al llarg dels últims anys, la imatge de PROCARSA ha sofert una degradació progressiva. A banda de l’opacitat en el funcionament intern i la contractació de personal, sovint els serveis eren imposats a la força en unes condicions inassolibles per a PROCARSA, en alguns casos sense la corresponent encomanda de gestió. Esta situació ha desembocat en serveis deficitaris que han generat importants pèrdues a l’empresa.

L’actual Equip de Govern ha treballat des del primer moment contra esta situació de desequilibri financer en els comptes de PROCARSA, per tal d’estabilitzar-los i assegurar la viabilitat de l’empresa. Així, esta no és l’única actuació que s’ha realitzat en estos mesos, procediment semblant és el servei de notificacions, tasca que prestaran agents de policia de 2a activitat en compte dels agents cívics que ho estaven fent fins ara.